Tež bywša šula w Dobrošicach, hdźež pak wučachu dźěći jeničce 14 lět, je k šulskim stawiznam w našej kónčinje přinošowała. Zajimawe, zo njebu jako kubłanišćo twarjena, ale jako knježi hród. Ze zawjedźenjom šulskeje winowatosće 1835 w Sakskej mějachu dźěći z Koslowa, Hórkow a Dobrošic do Chrósćic abo do Róžanta, tehdy wězo pěši, jara daloki šulski puć. Starši z tychle wsow so 1897 z wjacorymi listami wyšnosći wo twar šule prócowachu. Dokelž pak njeběchu sej wo twarskim městnje přezjedni, dokelž njebě nabožina jako předmjet zaručena a dokelž njeběchu pjenjezy za twarske wudawki, šula w Dobrošicach njenasta. W 1930tych lětach starši znowa doraznje swoje žadanje zastupowachu, štož so wospjet njeporadźi.
szl_Latn